Flere lokalbeboere er begyndt at pille dem ned. Søren Espersen fra Dansk Folkeparti mener, skiltene er et udtryk for "humor i stor stil".

I den nordjyske by Thisted har en række vejskilte de seneste par dage skabt vrede hos flere lokale beboere.

Skiltene er sat op i nærheden af en flygtningelejr, og på dem er trykt landenavne som ”Irak” og ”Syrien” efterfulgt af kilometerangivelser som eksempelvis 5317.

På Facebook-gruppen ”Velkommen til flygtninge - Nej til umenneskelig flygtningepolitik” har skiltene fået hård kritik for at være fremmedfjendske, og flere af gruppens medlemmer har været ude og pille dem ned.

Skiltegate Thisted - Tak Danmark <3 Limfjordupdate.dk skrev: "Fredag kunne man ved en indfaldsvej til Thisted se et... Posted by Velkommen til flygtninge - Nej til umenneskelig flygtningepolitik on Friday, April 22, 2016

En af dem er Signe Marquard Rønn, der sammen med sin søn har fjernet et skilt. Hun kalder dem "usmagelige".

- Jeg synes ikke, det er en måde at behandle mennesker på, som kommer fra krige - vi endda selv har deltaget i Danmark, siger hun til TV 2.

På Facebook-gruppen får hun opbakning fra flere brugere.

- Sådan noget svineri!!! Fy for satan, skriver Helle Thaarup Rasmussen

- Modbydeligt og grimt! Føj for pokker!!! Jeg har ikke flere ord omkring dette..., for de, efter min mening, mærkværdige mennesker, som har denne holdning og laver sådanne ting, skriver Helle Iben Christophersen

Og fra Ellen Aaes lyder det:

- Hvor koldt kan et hjerte være. Dagligt ser man nødlidende mennesker. Syrien i ruiner. Og så kan man tænke sådan?

Politiet: Vi er opmærksom på skiltene

Til Metroxpress siger Carsten Henriksen, vagtchef i Midt- og Vestjyllands Politi, at politiet har fået flere henvendelser vedrørende skiltene, som er opsat på hovedvej A11.

- Det er noget, vi er opmærksomme på, men det er ikke noget, vi efterforsker for nuværende, siger vagtchefen til Metroxpress.

Indtil videre har ingen taget ansvaret for opsættelsen af skiltene, men i Facebook-gruppen gruppen ”Velkommen til flygtninge - Nej til umenneskelig flygtningepolitik” beskylder flere Danskernes Parti, der netop har igangsat kampagnen ”Vi viser emigranterne tilbage”, for at stå bag.

Men selvom partiformand Daniel Carlsen over for Metroxpress bakker opsætningen op, afviser han, at hans parti står bag.

- Jeg ved ikke, hvem der har sat skiltene op. Jeg formoder, at det er nogle lokale, siger han.

DF-folketingsmedlem: Et fint tiltag

Ib Poulsen, viceborgmester i Thisted og folketingsmedlem for Dansk Folkeparti, roser opsætningen af skiltene.

I en kommentar på Limfjord Updates Facebook-profil skriver han blandt andet:

- Fint tiltag, til at skabe en debat. Havde regeringen lyttet til DF, havde der nu været 4,4 mia mere til at hjælpe i nærområderne. I stedet for at få dem hertil.

TV 2 har forsøgt at få Ib Poulsen til at uddybe sin kommentar. Han er ikke vendt tilbage, men hans næstformand, Søren Espersen, siger, at han synes, skiltene er sjove.

- Det er da humor i stor stil, og jeg synes, vi skal passe på ikke at blive så puritanske, at vi ikke kan grine lidt ad hinanden, siger Søren Espersen til TV 2 og tilføjer:

- Hvis ikke vi i Danmark kan grine af det her, er vi på en forkert kurs. Vi plejer at gøre nar ad hinanden og ad alle mulige andre, og det skal vi også fortsætte med, siger Søren Espersen, der ikke vil give sit bud på, om flygtningene synes, skiltene er sjove.

- Jeg kender ikke deres sans for humor.

Tror du, det er noget, der får de her flygtninge til at vende hjem?

- Det ved jeg ikke, det må du spørge dem om.

Hvordan tror du, det påvirker forholdet mellem lokalsamfundet og flygtningene?

- Det ved jeg ikke. Jeg gætter ikke ting. Det må I snakke med dem om, siger Søren Espersen.